CELEX: 32020D1261
Language: bg
Date: 2020-09-04 00:00:00
Title: Решение за изпълнение (ЕС) 2020/1261 на Съвета от 4 септември 2020 година за изменение на Решение за изпълнение (ЕС) 2017/2408 за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

10.9.2020   
               
               
                  BG
               
               
                  Официален вестник на Европейския съюз
               
               
                  L 296/4
               
            
         РЕШЕНИЕ ЗА ИЗПЪЛНЕНИЕ (ЕС) 2020/1261 НА СЪВЕТА
         от 4 септември 2020 година
         за изменение на Решение за изпълнение (ЕС) 2017/2408 за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система за данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 287 от Директива 2006/112/ЕО Латвия може да освобождава от данък върху добавената стойност (ДДС) данъчно задължените лица, чийто годишен оборот не надвишава равностойността в национална валута на 17 200 EUR по обменния курс в деня на присъединяването на страната към Съюза.
                  
               
                     (2)
                  
                  
                     С Решение за изпълнение 2010/584/ЕС на Съвета (2) на Латвия беше разрешено да приложи специална мярка за дерогация от член 287 от Директива 2006/112/ЕО (наричана по-нататък „мярката за дерогация“) до 31 декември 2013 г., за да освободи от ДДС данъчно задължените лица, чийто годишен оборот не надвишава равностойността в национална валута на 50 000 EUR по обменния курс в деня на присъединяването на страната към Съюза. Срокът на действие на мярката за дерогация беше удължен с Решение за изпълнение 2014/796/ЕС на Съвета (3) до 31 декември 2017 г.
                  
               
                     (3)
                  
                  
                     С Решение за изпълнение (ЕС) 2017/2408 на Съвета (4) на Латвия беше разрешено допълнително да удължи срока на действие на мярката до 31 декември 2020 г., а прагът за освобождаване беше намален от 50 000 EUR на 40 000 EUR.
                  
               
                     (4)
                  
                  
                     С писмо, заведено в Комисията на 17 април 2020 г., Латвия поиска разрешение да продължи да прилага мярката за дерогация до 31 декември 2024 г. - датата, до която държавите членки трябва да транспонират Директива (ЕС) 2020/285 на Съвета (5), с която се установяват опростени правила за ДДС за малките предприятия. Посочената директива също така позволява на държавите членки да освобождават от данък данъчно задължените лица, чийто годишен оборот в държавата членка не надвишава праг от 85 000 EUR или тяхната равностойност в национална валута.
                  
               
                     (5)
                  
                  
                     Съгласно член 395, параграф 2, втора алинея от Директива 2006/112/ЕО, с писмо от 19 май 2020 г. Комисията изпрати отправеното от Латвия искане до останалите държави членки. С писмо от 20 май 2020 г. Комисията уведоми Латвия, че разполага с пълната информация, необходима за оценка на искането.
                  
               
                     (6)
                  
                  
                     Мярката за дерогация е в съответствие с Директива (ЕС) 2020/285, която има за цел да се намалят разходите на малките предприятия за спазване на изискванията за ДДС, нарушаването на конкуренцията както на национално, така и на съюзно равнище, и отрицателното въздействие на преминаването от освобождаване към облагане (наричано по-нататък „ефект на прага“). Тя има за цел също така да улесни малките предприятия при спазването на изискванията и данъчните органи — при мониторинга. Прагът от 40 000 EUR е в съответствие с член 284 от Директива 2006/112/ЕО.
                  
               
                     (7)
                  
                  
                     За данъчно задължените лица мярката за дерогация е и ще продължава да бъде незадължителна. Данъчно задължените лица все така ще могат да изберат да прилагат общия режим за ДДС в съответствие с член 290 от Директива 2006/112/ЕО.
                  
               
                     (8)
                  
                  
                     Съгласно предоставената от Латвия информация мярката за дерогация ще има само незначително въздействие върху общия размер на нейните данъчни приходи, събирани на етапа на крайното потребление.
                  
               
                     (9)
                  
                  
                     Мярката за дерогация няма да окаже отрицателно въздействие върху собствените ресурси на Съюза, формирани от ДДС, тъй като Латвия ще изчисли съответната компенсация съгласно член 6 от Регламент (ЕИО, Евратом) № 1553/89 на Съвета (6).
                  
               
                     (10)
                  
                  
                     Като се има предвид потенциалното положително въздействие на мярката за дерогация върху намаляването на административната тежест и разходите за спазване на изискванията за малките предприятия и за данъчните органи, както и липсата на значително въздействие върху общите генерирани приходи от ДДС, на Латвия следва да бъде разрешено да продължи да прилага мярката за дерогация.
                  
               
                     (11)
                  
                  
                     Разрешението да се прилага мярката за дерогация следва да бъде ограничено във времето. Ограничението във времето следва да бъде достатъчно, за да позволи да бъдат оценени ефективността и целесъобразността на прага. Освен това в съответствие с член 3, параграф 1 от Директива (ЕС) 2020/285 държавите членки трябва да приемат и публикуват до 31 декември 2024 г. законовите, подзаконовите и административните разпоредби, необходими, за да се съобразят с член 1 от същата директива и да започнат да прилагат посочените разпоредби от 1 януари 2025 г. Поради това е целесъобразно да се разреши на Латвия да прилага мярката за дерогация до 31 декември 2024 г.
                  
               
                     (12)
                  
                  
                     Поради това Решение за изпълнение (ЕС) 2017/2408 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 2 от Решение за изпълнение (ЕС) 2017/2408 втората алинея се заменя със следното:
            
               „Настоящото решение се прилага до 31 декември 2024 г.“
            
         
         
            Член 2
            Настоящото решение поражда действие в деня на нотифицирането му.
         
         
            Член 3
            Адресат на настоящото решение е Република Латвия.
         
         
            Съставено в Брюксел нa 4 септември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение 2010/584/ЕС на Съвета от 27 септември 2010 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 256, 30.9.2010 г., стр. 29).
         
            (3)  Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46).
         
            (4)  Решение за изпълнение (ЕС) 2017/2408 на Съвета от 18 декември 2017 г. за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 342, 21.12.2017 г., стр. 8).
         
            (5)  Директива (ЕС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (ОВ L 62, 2.3.2020 г., стр. 13).
         
            (6)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).